钦定古今图书集成/明伦汇编/氏族典/第301卷 > 《廖用贤尚友录》 > 梁椿
## 钦定古今图书集成/明伦汇编/氏族典/第301卷 > 《廖用贤尚友录》 > 梁椿

按《周书梁椿传》，“椿字千年，代人也。祖屈朱，魏昌平镇
将。父提，内正郎。椿初以统军从尔朱荣入洛，以军功
进授都将，迁中坚将军、屯骑校尉、子都督。普泰初，拜
征西将军、金紫光禄大夫。二年，除高平郡守，封卢奴
县男。太昌元年，进授都督，拜卫将军、右光禄大夫。大
统初，进爵栾城县伯，出为陇东郡守。寻进爵为公，迁”
梁州刺史。累有战功，授车骑大将军、仪同三司、大都
督，进爵东平郡公。俄迁侍中、骠骑大将军、开府仪同
三司。七年，除渭州刺史。孝闵帝践祚，除华州刺史，改
封清陵郡公。二年，入为少保，转少傅。保定元年，拜大
将军。卒于位，谥曰烈。椿性果毅，善于抚纳，所获赏物，
分赐麾下，故每践敌场，咸得其死力。雅好俭素。不营
赀产。时论以此称焉。